સ્વામી વિવેકાનંદને વીરચંદ ગાંધીની શક્તિ પર ઘણો વિશ્વાસ હતો. તેઓ એક પત્રમાં લખે છેઃ ‘વીરચંદ ગાંધી એક શહેરથી બીજા શહેર વૈવિધ્યતાપૂર્ણ ભાષણો આપવાના છે, મને સંપૂર્ણ વિશ્વાસ છે કે તેમાં તેઓ વિજય મેળવશે અને ભારતનું નામ રોશન કરશે.’ છેક ઈ. સ. 1893માં વીરચંદ ગાંધીએ દેશના આર્થિક અને રાજકીય સ્વાતંત્ર્યની વાત કરી હતી. એક સભામાં તેઓએ કહ્યું હતુંઃ ‘ભારત અત્યારે પરદેશી એડી નીચે કચડાયેલું છે. એ માત્ર ધાર્મિક સ્વાતંત્ર્ય ધરાવે છે, પણ ભારત સ્વતંત્ર થશે ત્યારે તે હિંસક માર્ગે કોઈ પણ દેશ પર આક્રમણ નહિ કરે. 1893માં ગાંધીજી માત્ર બેરિસ્ટર થયા હતા, તે સમયે વીરચંદ ગાંધીએ આ ભવિષ્ય કથન કહ્યું હતું. એમની એ કલ્પના કેટલી બધી વાસ્તવિક સાબિત થઈ! આવા યુગપુરુષો ગુજરાત અને ભારતનું ગૌરવ છે.